জয়পুরে ঘাসের পিচে পেসারদের নিয়ে উদ্বেগ তৈরি হয়ে গেল বাংলা শিবিরে। মুকেশ কুমার আগেই আঙুল ভেঙে ছিটকে গিয়েছেন। বুধবার প্র্যাক্টিসে চোট পেয়ে দু’সপ্তাহের জন্য মাঠের বাইরে চলে গেলেন ঈশান পোড়েল। জ্বরে কাবু বীরপ্রতাপ সিংহের খেলার সম্ভাবনাও নেই। জরুরি পরিস্থিতিতে কলকাতা থেকে উড়িয়ে নিয়ে যাওয়া হল পেসার অমিত কুইল্যাকে।
উত্তরপ্রদেশের বিরুদ্ধে রঞ্জি অভিযান শুরু করার আগে চোট-আঘাতই বাংলার দুশ্চিন্তার কারণ। জয়পুর থেকে মোবাইল ফোনে অধিনায়ক মনোজ তিওয়ারি বললেন, ‘‘এতজন ক্রিকেটারের চোট লাগলে সমস্যা তো হয়ই। বাধ্য হয়ে বিকল্প পরিকল্পনা তৈরি করতে হচ্ছে।’’ সবুজ উইকেটে তিন পেসার-এক স্পিনার ফর্মুলায় প্রথম একাদশ সাজাচ্ছে বাংলা। একমাত্র স্পিনার প্রজ্ঞান ওঝা। মিডিয়াম পেসার-অলরাউন্ডার হিসাবে থাকছেন সায়নশেখর মণ্ডল। অশোক ডিন্ডার সঙ্গে পেসার হিসাবে খেলবেন সায়ন ঘোষ। অমিত কুইল্যার জন্য কলকাতা থেকে সরাসরি জয়পুরের বিমান পাওয়া যায়নি। আজ, বৃহস্পতিবার ম্যাচের দিন সকালে পৌঁছবেন তিনি। প্রথম একাদশে থাকার ব্যাপারে যদিও তিনিই এগিয়ে। একান্তই তাঁকে খেলানো না গেলে রঞ্জি অভিষেক হতে পারে অয়ন ভট্টাচার্যর।
ঘর গুছনোর ফাঁকে বাংলা শিবিরকে স্বস্তি দিচ্ছে প্রবীণ কুমারের ছিটকে যাওয়ার খবর। উত্তরপ্রদেশের অভিজ্ঞ মিডিয়াম পেসার চিকুনগুনিয়ায় আক্রান্ত। খেলতে পারবেন না। ভুবনেশ্বর কুমার ও সুরেশ রায়নাও নেই। পেস বিভাগে থাকছেন কলকাতা নাইট রাইডার্সের অঙ্কিত রাজপুত। সঙ্গে অমিত মিশ্র ও ইমতিয়াজ আমেদ। স্পিনার হিসাবে থাকছেন কেকেআরে-র পীযূষ চাওলা ও কুলদীপ যাদব। বাংলার কোচ সাইরাজ বাহুতুলে বলছেন, ‘‘প্রবীণ কুমার না থাকায় কিছুটা সুবিধা তো হবেই। তবে আমাদের ভাল ক্রিকেট খেলতে হবে।’’
টস জিতলে প্রথম ফিল্ডিং করে নিতে চান মনোজ। যাতে উইকেটের সতেজ ভাব কাজে লাগানো যায়। মনোজ বলছেন, ‘‘পিচে স্যাঁতস্যাঁতে ভাব রয়েছে। শুরুর দিকে পেসাররা সাহায্য পাবে। তবে পরের দিকে উইকেট ব্যাটিং সহায়ক হয়ে যাবে।’’